Hjón voru myrt í bænum Otta í Guðbrandsdal austanvert í Noregi í gær. Rannsókn stendur yfir en sá grunaði hefur ekki enn verið yfirheyrður.
Hjónin bjuggu í úthverfi bæjarins en þau voru stungin til bana. Hinn grunaði hringdi sjálfur á lögreglu. Lögreglumenn frá tæknideild norsku rannsóknarlögreglunnar, Kripos, komu til Otta síðdegis í gær til fulltingis lögreglunni þar. Rannsókn á vettvangi hófst strax í gærkvöld og lögregla hefur rætt við fjölda vitna eða íbúa í grenndinni. Hinn grunaði er karlmaður á fertugsaldri. Lögmaður hans segir í samtali við norska miðilinn Verdens Gang að hann hafi hringt í lögreglu klukkan sex að staðartíma í gær og sagst hafa stungið tvær manneskjur til bana. Kristian Bjaanes, aðgerðastjóri lögreglunnar í Otta, staðfestir það í samtali við norska ríkisútvarpið. Rannsókn sé á byrjunarstigi en lögreglan sé með nokkuð skýra mynd af því sem gerðist.
Fredrik Thompson, sem fer fyrir rannsókninni, segir of snemmt að tjá sig um tengsl hinna myrtu við árásarmanninn. Þau séu öll norskir ríkisborgarar og hinn grunaði hafi búið í nágrenni við hjónin. Hann hefur ekki verið yfirheyrður. Farið verður fram á fjögurra vikna gæsluvarðhald yfir honum.
Hjón í bænum Otta í Noregi voru stungin til bana í gær. Hinn grunaði tilkynnti sjálfur um morðin en hefur ekki enn verið yfirheyrður. 